གཞུང་སྔ་མ་བརྡ་སྤྲོད་སུམ་ཅུ་པ་དང་།གཞུང་ཕྱི་མ་བརྡ་སྤྲོད་རྟགས་ཀྱི་འཇུག་པ་གཉིས་ཡིན་ཚེ།དེ་གཉིས་ཀྱིས་ཡི་གེའི་ཚོགས་སྟོན་བཞིན་པ་འདྲ་བས་གཞུང་སྔ་ཕྱི་ཟློས་སྐྱོན་དུ་ཐལ་བའི་སྐྱོན་འདུག་གོ་སྙམ་ན།གཞུང་སྔ་ཕྱི་དེ་གཉིས་ཟློས་སྐྱོན་དུ་ཐལ་པའི་སྐྱོན་མེད་དེ།གཞུང་སྔ་མ་བརྡ་སྤྲོད་སུམ་ཅུ་པས་ཡི་གེ་རྣམས་ཀྱི་ངོ་བོའམ་རང་བཞིན་ངོས་འཛིན་པའི་ཚུལ་གྱིས་བསྟན་ཅིང་།གཞུང་ཕྱི་མ་བརྡ་སྤྲོད་རྟགས་ཀྱི་འཇུག་པས་ཡི་གེ་དེ་དག་གི་སྒྲ་གདངས་སམ་རྟགས་ངོས་འཛིན་པའི་ཚུལ་གྱིས་བསྟན་ཡོད་པས་གཞུང་དེ་གཉིས་ཀྱིས་ཡི་གེ་རྣམས་ཚུལ་མི་འདྲ་བའི་སྒོ་ནས་བསྟན་ཡོད་དོ།།